b"\n_START_ARTICLE_\nAdolfo Consolini\n_START_SECTION_\nBiografia\n_START_PARAGRAPH_\nVa n\xc3\xa9ixer el 5 de gener de 1917 a la ciutat de Costermano, poblaci\xc3\xb3 situada a la prov\xc3\xadncia de Verona (V\xc3\xa8neto), que en aquells moments formava part del Regne d'It\xc3\xa0lia i que avui dia forma part de la Rep\xc3\xbablica Italiana._NEWLINE_Va morir el 20 de desembre de 1969 a la ciutat de Mil\xc3\xa0, poblaci\xc3\xb3 situada a la prov\xc3\xadncia del mateix nom (Llombardia), a conseq\xc3\xbc\xc3\xa8ncia d'una hepatitis viral.\n_START_SECTION_\nCarrera esportiva\n_START_PARAGRAPH_\nEspecialista en el llan\xc3\xa7ament de disc, va participar als 31 anys en els Jocs Ol\xc3\xadmpics d'estiu de 1948 realitzats a Londres (Regne Unit), on va aconseguir guanyar la medalla d'or en aquesta prova ol\xc3\xadmpica amb un tir de 52.78 metres, establint aix\xc3\xad un nou r\xc3\xa8cord ol\xc3\xadmpic. En els Jocs Ol\xc3\xadmpics d'estiu de 1952 realitzats a H\xc3\xa8lsinki (Finl\xc3\xa0ndia) aconsegu\xc3\xad guanyar la medalla de plata, just per darrere del nord-americ\xc3\xa0 Sim Iness. Posteriorment finalitz\xc3\xa0 sis\xc3\xa8 en els Jocs Ol\xc3\xadmpics d'estiu de 1956 realitzats a Melbourne (Austr\xc3\xa0lia), guanyant aix\xc3\xad un diploma ol\xc3\xadmpic, i disset\xc3\xa8 en els Jocs Ol\xc3\xadmpics d'estiu de 1960 realitzats a Roma (It\xc3\xa0lia). En aquests Jocs, aix\xc3\xad mateix, fou l'encarregat de realitzar el Jurament Ol\xc3\xadmpic per part dels atletes en la cerim\xc3\xb2nia inaugural dels Jocs._NEWLINE_Al llarg de la seva carrera guany\xc3\xa0 tres medalles d'or en el Campionat d'Europa d'atletisme, aix\xc3\xad com una medalla d'or en els Jocs del Mediterrani."